《次韵王适兄弟送文务光还陈》
宋代·苏辙

三君皆亲非复客，执手河梁我心恻。
倚门耿耿夜不眠，挽袖心心有难色。
君归使我劳魂梦，落叶鸣阶自相拥。
君家西归在新岁，此行未远心先恐。
故山万里知何许，我欲因君亦归去。
清江仿佛钓鱼船，修竹平生读书处。
青衫白发我当归，咀噍式微惭古诗。
少年勿作老人调，被服荣名慰所思。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。